ДЕВЕТИ МЕЖДУНАРОДЕН КОНКУРС

 **Извънкласните и извънучилищните дейности**

 **(занимания по интереси) – за устойчиво качествено обучение, възпитание, развитие и социализация на децата и учениците – 2022 г.,**

**на тема:**

**„Аспекти на приложението на проектно-базирания подход в извънкласните и извънучилищните дейности – възпитание в общочовешки ценности, развитие на изследователски интерес и креативно мислене у децата и учениците“**

**Раздел „Добри практики**

**Категория: Извънкласни дейности – І – ХІІ клас**

**Резюме**

**на дейността на Клуб „Училищно радио „Патриарха+“**

**СУ „Св. Патраиах Евтимий“, гр. Пловдив**

**Ръководител: Даниела Попова**

Старши учител по музика

Клубът съществува от учебната 2021/2022 учебна година. В него участват 14 ученика от IX клас на доброволен принцип.

Целта е участниците в клуба да се запознаят и упражняват професиите на радиожурналисти и музикални редактори. Заниманията включват работа по радиопредавания по теми от училищния живот и актуални за младите хора проблеми, както и върху интервюта с възпитаници на училището ни, учители, ученици и общественици. Предаванията се записват и обработват със специализиран софтуер и са популяризирани в платформи и социални мрежи, както и в сайта на училището.

До момента са реализирани 8 самостоятелни предавания и едно от Радио Пловдив в предаване на живо на журналистката Дарина Иванова.

Предаванията са посветени на:

* Важни моменти от училищния ни живот – патронен празник и юбилей 80 години;
* Исторически събития и дати – Ден на народните будители и Освобождението на България;
* Традиционни празници и обичаи – Коледа и Рождество Христово, Лазаруване, Ладуване, Великден и др.;
* Разходка из интересни географски и исторически обекти в региона на Пловдив и Пловдивска област – Двореца в Кричим, Минералните извори в Хисаря, Асеновата крепост, Стария град, Епископската базилика на Филипопол и др.;
* Проблемите и постиженията на учениците в нашето училище в условията на ОРЕС.

Подготовката на всяко радиопредаване по същество представлява работа по метода на проектно-базираното обучение. След като учениците решат каква да е темата, с което всъщност определят проблема, който ще изследват, те разиграват реални сценарии, създавайки продукт по избор, в който се преплитат усвоени знания и жизнен опит. Подчинявайки се на темата на предаването, те работят екипно в сътрудничество и стремейки се да включат колкото се може повече гледни точки. В същото време всеки сам определя своята роля в реализацията според това как е решил да се включи – водещ, репортер, разследващ журналист, интервюиращ и т. н. В крайна сметка, работата по радиопредаванията, които създадохме, могат да се разглеждат като модел за проектно базирано учене. От планирането и подготовката, през събирането на информация и записите до обработката на файловете и крайния монтаж, могат да бъдат проследени етапите, които характеризират неговата концепция. Нещо повече, когато не само историята, но и поставената задача е до голяма степен по избор на учениците, те приемат проекта като важен, интересен и се отнасят към реализацията му с изключителна отговорност и желание.

И ако работата по радиопредаванията променя нагласите на учениците чрез разчупване на стандартния образователен модел, то избраните теми са възможност за съсредоточаване върху важни моменти от нашата национална и човешка гордост, както и към осъществяването и подпомагането на благотворителни каузи. Медиите са натоварени с отговорната задача да формират нагласи и разпространяват идеи. Това в пълна сила се отнася и за училищното радио. Именно това ръководи учениците при избора на тема, проблеми, постижения и каузи, които са застъпени в предаванията. Доказателство са високите постижения на екипа в Х Национален конкурс за училищна журналистика „Григор Попов“ – Първа награда за Йоана Зайкова и Втора награда за радиопредаване.

Актуалността на дейността и добрият избор на проблематика се потвърждават от поканата за постоянна рубрика в Радио Пловдив. Радиопредаванията бързо се вписаха в училищния живот и зазвучаха в часовете на класа и в междучасията. Постоянните рубрики създават интерес към книги, филми, музикални произведения, компютърни игри, описват постиженията на учителите и учениците от нашето училище, разказват за интересни места и събития.

Практическата насоченост на извънкласната дейност, както и свободата при реализирането на предаванията, са в основата на предимствата и, а именно:

* Работа в екип;
* Проява на творчество и креативност;
* Интерес и мотивация чрез реализиране на идеи;
* Професионално ориентиране;
* Разширяване на знанията от обучението.

Интересът към заниманията от страна на участниците, както и желанието на ученици от прогимназията и горния курс да се включат през следващата учебна година, са доказателство за добре подбрана форма на извънкласна дейност и успешен модел на работа.